TARYBOS REGLAMENTAS (EB) Nr. 1923/2004
2004 m. spalio 25 d.
nustatantis tam tikriems perdirbtiems žemės ūkio produktams tam tikras nuolaidas Šveicarijos Konfederacijai Bendrijos tarifinių kvotų pavidalu
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 6 straipsnio 1 dalį,
atsižvelgdama į Komisijos pasiūlymą,
kadangi:
(1)
Pagal Europos ekonominės bendrijos ir Šveicarijos Konfederacijos preferencinį susitarimą (1) Reglamentu (EEB) Nr. 2840/72 (2) tai šaliai buvo suteikta nuolaida tam tikriems perdirbtiems žemės ūkio produktams.
(2)
Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai įstojus į Europos Sąjungą, minėtoji nuolaida šioms šalims turėtų būti patikslinta atsižvelgiant į prekybos perdirbtais žemės ūkio produktais tvarką, kuri buvo nusistovėjusi tarp šių dešimties šalių ir Šveicarijos.
(3)
Šiuo tikslu 2004 m. birželio 25 d. pasibaigė derybos dėl susitarimo, kuriuo būtų priimti pirmiau minėto preferencinio susitarimo reikalingi patikslinimai, siekiant atsižvelgti į Europos Sąjungos plėtros pasekmes, pasirašymo.
(4)
Tačiau dėl pernelyg trumpo laikotarpio šis susitarimas negalėjo įsigalioti nuo 2004 m. gegužės 1 d. ir, esant tokioms aplinkybėms, Komisija turi patvirtinti reikalingas priemones, kad galėtų rasti išeitį iš susidariusios padėties.
(5)
Šios priemonės turi būti nustatomos kaip Bendrijos autonominės tarifinės kvotos, į kurias įeina susitarimu numatytos tarifinės nuolaidos, taikomos Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai.
(6)
Komisijos reglamentu (EB) Nr. 2232/2003 (3) 2004 metams buvo nustatyta tarifinė kvota tiems patiems produktams, kurios eilės numeris yra 09.0914. Ši nauja tarifinė kvota papildys jau taikomą nuolaidą.
(7)
Šveicarijos Konfederacija, vadovaudamasi abipusiškumo principu, įsipareigojo Bendrijos naudai priimti nepriklausomas pereinamojo laikotarpio priemones, pradedamas taikyti nuo 2004 m. gegužės 1 d.,
PRIĖMĖ ŠĮ REGLAMENTĄ:
1 straipsnis
Nuo 2004 m. gegužės 1 d. iki gruodžio 31 d. šiame priede išvardytoms prekėms, kurių kilmės šalis yra Šveicarija, nustatytomis sąlygomis taikoma atidaryta tarifinė kvota.
2 straipsnis
1 straipsnyje nurodytą kvotą administruoja Komisija pagal 1993 m. liepos 2 d. Komisijos reglamento (EEB) Nr. 2454/93 (4) 308a, 308b ir 308c straipsnius.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 25 d.